Ma pole vähemalt kaks päeva viitsinud miskit korralikku süüa teha, aga kuna sügavkülmas veel natuke varusid on, pole suurt lugu ka, aga viimasel ajal on umbe magusaisu, kogu aeg tahaks midagi head, kuigi ega vist nii väga pole ära teeninudki, aga no nii, ettemaksuks võib ka :).    Mul on mõned küpsetiste retseptid, mida ma aeg-ajalt kordan, kas omaalagatusel või siis suure lunimise peale, mind on ju nii lihtne ära osta, plõksuta aga ripsmeid ja tee  kurb nägu pähe ning oledki juba kusagile jõudnud :).    Need on tõenäoliselt minu lemmikmuffinid ja õnnestuvad  !        1 dl fariinsuhkrut  2 muna  100 g sulatatud võid või margariini  2 küpset banaani  3,5 dl jahu  2 tl küpsetuspulbrit  50 g Bitteri või Fazeri plokkšokolaadi    1. Vahusta toasoojad munad suhkruga  heledaks vahuks. Lisa sulanud ja jahutatud või, tükeldatud šokolaad ning püreestatud banaanid.    2. Lisa juurde küpsetuspulbriga segatud jahu ning sega kogu mass ühtlaseks.    3. Küpseta 200 kraadi juures ca 20 minutit.         Paremad muffinid saab, kui banaanid on juba pruunid, mina murran nad lihtsalt kolmeks-neljaks tükiks, lisan munasegule, ja mikserdan korra kiiresti läbi. Šokolaadi hakin noaga sellisteks natuke suuremateks  tükkideks, purust ei saa ju aru, et šokolaadiga tegu :). Kõige parem on kasutada Fazeri šokolaadi ja tavaliselt panen ikka natuke rohkem kui 50 grammi. Ja üle ei tohi küpsetada!      ma ei teagi, kas neid keegi jahtunult ongi kunagi söönud, alati pistetakse enne pintslisse, juba see on vedamine, kui mul õnnestub nad panni pealt vaagna peale tõsta :). Eks see juba ütleb ühte koma teist nende muffinite headuse kohta.      Maire Suitsu ja Lia Virkus "Muffinid"